Musoso 12: O Sabhalalu Ionene ia Tungu o Maiala
KUA bhitile kia mivu iavulu. An’â Noué a vualele ana avulu. A laula a kulu ni a vuala ué ana. Mu kienhiki o ixi iezalele ni athu avulu.
Mukuá uexile mululu ua Noué, dijina diê Nimilodi. Muéne uexile diiala diaiibha, uakexile mu tomba ni ku jibha iama ni athu. Nimilodi ué ua di bhange sobha phala ku tumina mua’xaxi ka athu. Nzambi ka zolele Nimilodi.
Athu oso mu izuua iná akexile mu zuela dízui dimoxi ngó. Nimilodi ua mesenene kuila athu oso a kala bhu kididi kimoxi ngó, phala muéne ku a tumina. Eie uejiia se ua bhange kima kiahi? Ua tumina athu ku tunga mbanza ni sabhalalu ionene. Ua mu a mona mu fikula, ku bhanga matijolo.
Jihova Nzambi ka sangulukile ni ku tunga o sabhalalu íii. Nzambi ua mesenene kuila athu a tunga mu ixi ioso. Maji athu exi: ‘Ndokuenu! Tu tunge mbanza ni sabhalalu ia-nda suka ku diulu. Kienhiki, tua-nda kala ni fuma!’ Athu iâ, a mesene kijingu phala ene muene, Nzambi kana.
Mukonda dia kiki, Nzambi ua fidisa athu ku tunga o sabhalalu. Uejiia ihi ia bhange muéne? Ua bhangesa athu ku zuela mazui iéngi, mu veji ia dízui dimoxi ngó. O atungi ka kexile mu di tendela dingi. Mukonda dia kiki o mbanza a ixana Babele mba Babilonha, ilombolola “Kavuanza.”
Athu a mateka kuia dikanga dia Babele. O ibuka ia athu akexile mu zuela dízui dimoxi, endele kumoxi mu jimbandu jengi ja ixi.
Dimatekenu 10:1, 8-10; 11:1-9.
Ibhuidisu
- Nanhi uexile Nimilodi? Kiebhi kia kexile ku mu mona Nzambi?
- Tala mu fikula, mukonda diahi athu a mu bhanga matijolo?
- Mukonda diahi Jihova ka sangulukile ni kikalakalu kiâ, kia ku tunga o sabhalalu?
- Kiebhi kia fidisa Nzambi o ku tunga o sabhalalu?
- Kiebhi kie xanene o mbanza? O dijina didi di lombolola ihi?
- Ihi ia bhitile ni athu kioso Nzambi kia bhilula o mazui mâ?
Ibhuidisu ia mukua
- Tanga Dimatekenu10:1, 8-10
Ifua iahi ia kexile na-iu Nimilodi? Kiebhi kiki ki tu dimuna? (Jisa. 3:31)
- Tanga Dimatekenu 11:1-9.
Ihi ia a bhangesa ku tunga o sabhalalu? Mukonda diahi katenene ku zubha ku i tunga? (Dim. 11:4; Jisa. 16:18; Nzuá 5:44)
kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn kmb_Latn